**NOLIKUMS**

Liepājā

|  |  |  |
| --- | --- | --- |
|  2022.gada 17.martā |  Nr.9 (prot. Nr.5, 12.§) |  |
| Liepājas valstspilsētas pašvaldības Apstādījumu uzraudzības komisijas nolikums |
|  | Izdoti saskaņā ar likuma "Par pašvaldībām" 61.panta trešo daļu un Liepājas pilsētas domes 2017.gada 17.augusta saistošo noteikumu Nr.14 "Liepājas pilsētas pašvaldības nolikums" 7.punktu |

**I. Vispārīgie jautājumi**

1. Nolikums nosaka Liepājas valstpilsētas pašvaldības Apstādījumu uzraudzības komisijas (turpmāk - Komisija) skaitlisko sastāvu, funkcijas un uzdevumus, darba organizāciju, tiesības un atbildību.

2. Komisiju izveido Liepājas valstspilsētas pašvaldības dome (turpmāk - Dome) 5 (piecu) locekļu sastāvā.

3. Komisija darbojas Domes pastāvīgās Pilsētas attīstības komitejas pārraudzībā.

4. Komisija savā darbībā ievēro Latvijas Republikā saistošus Eiropas Savienības tiesību aktus, Latvijas Republikas likumus, Ministru kabineta normatīvos aktus, Domes lēmumus, Domes priekšsēdētāja un Liepājas valstspilsētas pašvaldības izpilddirektora rīkojumus, kā arī šo nolikumu.

5. Komisija savus uzdevumus veic patstāvīgi, kā arī sadarbībā ar citām Liepājas valstspilsētas pašvaldības (turpmāk - pašvaldība) un valsts institūcijām, kapitālsabiedrībām.

6. Komisijas darbības mērķis ir koleģiāli izskatīt jautājumus par koku ciršanu ārpus meža un apstādījumu aizsardzību Liepājas valstspilsētas pašvaldības teritorijā.

 **II. Komisijas funkcijas, uzdevumi un tiesības**

7. Komisijai ir šādas funkcijas un uzdevumi:

7.1. Komisija, pamatojoties uz juridisko vai fizisko personu iesniegumiem vai pati pēc savas iniciatīvas, no ekoloģiskā, pilsētvides ainavas, ēku un komunikāciju ekspluatācijas, būvniecības, cilvēku drošības un kultūrvēsturiskā mantojuma aizsardzības viedokļa, izvērtē iespējamās darbības un pieņem lēmumu par apstādījumu, tai skaitā koku, saglabāšanas, atjaunošanas vai likvidācijas iespējām;

7.2. Komisija pieņem lēmumus par atļauju izsniegšanu, sagatavojot koku ciršanas atļauju vai par atteikumiem izsniegt atļaujas koku ciršanai ārpus meža;

7.3. Komisija nosaka zaudējumu atlīdzību par dabas daudzveidības samazināšanu saistībā ar koku ciršanu ārpus meža Liepājas valstpilsētā saskaņā ar normatīvajiem aktiem.

8. Komisijai ir tiesības:

8.1. pieprasīt un saņemt Komisijas darbam nepieciešamo informāciju no pašvaldības un valsts institūcijām, kapitālsabiedrībām, kā arī nevalstiskajām organizācijām, juridiskām un fiziskām personām;

8.2. uzaicināt uz Komisijas sēdēm pēc nepieciešamības Komisijas izvēlētus ekspertus, nozaru speciālistus un attiecīgā jautājuma vai priekšlikuma iesniedzējus;

8.3. sniegt galīgā lēmuma pieņēmējām institūcijām rekomendējošus priekšlikumus un Komisijas viedokli par Komisijā izskatītajiem jautājumiem;

8.4. sniegt rekomendējošus norādījumus pašvaldības institūcijām un kapitālsabiedrībām par apstādījumu saglabāšanu, atjaunošanu vai likvidāciju;

8.5. sniegt informāciju, tai skaitā masu medijiem, par Komisijas darbu;

8.6. ar nekustamā īpašuma īpašnieka, nomnieka, lietotāja atļauju iekļūt zemesgabalā Liepājas valstspilsētas administratīvās teritorijas robežās, lai veiktu koku apsekošanu, tai skaitā veiktu mērījumus un fotofiksāciju;

8.7. pastāvīgi sadarboties ar valsts, pašvaldības un citām struktūrvienībām jautājumos, kas saistīti ar apstādījumu apsaimniekošanu un aizsardzību;

8.8. ierosināt sabiedriskās apspriešanas procedūras nepieciešamību par koku ciršanu publiskajos apstādījumos un sabiedrībai nozīmīgos gadījumos;

8.9. Komisijas kompetences ietvaros izvērtēt un saskaņot būvniecības projektus;

8.10. informēt atbildīgās institūcijas par koku ciršanu ārpus meža un apstādījumu aizsardzības noteikumu prasību neievērošanu.

 **III. Komisijas struktūra un darba organizācija**

9. Komisijas darbu vada Komisijas priekšsēdētājs, bet viņa prombūtnes laikā Komisijas priekšsēdētāja vietnieks. Komisijas priekšsēdētāju ieceļ Dome. Komisijas priekšsēdētāja vietnieku ar vienkāršu balsu vairākumu ievēl Komisijas locekļi no sava vidus.

10. Komisijas sēdes protokolē un lietvedību kārto ar pašvaldības izpilddirektora rīkojumu norīkots Komisijas sekretārs.

11. Komisijas sēdes ir atklātas un notiek ne retāk kā divas reizes mēnesī.

12. Objektīvu vai lietderības apsvērumu dēļ, Komisijas priekšsēdētājs, bet viņa prombūtnes laikā Komisijas priekšsēdētāja vietnieks, var noteikt, ka Komisijas sēdes notiek attālināti, izmantojot videokonferences vai tiešsaistes platformas, vai balsojumu iesūtot elektroniski.

13. Komisijas sēžu darba kārtību un materiālus par sēdē izskatāmajiem jautājumiem vismaz vienu dienu pirms sēdes sagatavo un elektroniski izsūta Komisijas sekretārs.

14. Komisija ir tiesīga pieņemt lēmumus, ja tās sēdē piedalās vairāk nekā puse no Komisijas locekļiem.

15. Komisija lēmumus pieņem, atklāti balsojot, ar klātesošo Komisijas locekļu balsu vairākumu. Katram Komisijas loceklim ir viena balss. Ja balsis sadalās līdzīgi, izšķirošā ir Komisijas priekšsēdētāja (Komisijas priekšsēdētāja prombūtnes laikā - Komisijas priekšsēdētāja vietnieka) balss.

16. Komisijas lēmumus, vēstules un atļaujas paraksta Komisijas priekšsēdētājs, bet viņa prombūtnes laikā Komisijas priekšsēdētāja vietnieks.

17. Komisijas sēdes protokolu paraksta Komisijas priekšsēdētājs, viņa prombūtnes laikā - Komisijas priekšsēdētāja vietnieks, un Komisijas sekretārs. Komisijas sēdes protokols jāparaksta atbilstoši Kvalitātes vadības sistēmā noteiktajam termiņam.

**IV. Komisijas atbildība**

18. Katrs Komisijas loceklis ir atbildīgs par godprātīgu Komisijas uzdevumu un pienākumu izpildi.

19. Par Komisijas pieņemtajiem lēmumiem ir atbildīgi visi Komisijas locekļi, kuri piedalījušies lēmumu pieņemšanā.

20. Par trīs pēc kārtas neattaisnotiem Komisijas sēžu kavējumiem vai pēc piecu vai vairāk sēžu neattaisnotiem kavējumiem gada laikā Komisijas priekšsēdētājs var ierosināt Domei izslēgt attiecīgo Komisijas locekli no Komisijas sastāva.

**V. Noslēguma jautājums**

21. Atzīt par spēku zaudējušu Liepājas pilsētas domes 2013.gada 17.oktobra nolikumu Nr.17 "LIEPĀJAS PILSĒTAS APSTĀDĪJUMU UZRAUDZĪBAS KOMISIJAS NOLIKUMS".

|  |  |
| --- | --- |
| Priekšsēdētājs |  Gunārs Ansiņš |